als_Latn dik_Latn sag_Latn
SuperPipo rrëfehet në 360 gradë për aventurën e tij në stolin kuqezi në këto tre muajt e parë, duke prekur të gjitha temat: “Jam krenar që klubi më dha këtë rol, do ta shpërblej dhe nuk iki nga këtu për shumë vjet”
Si futbollist i ka fituar të gjitha sa i përket fanelës së klubeve ku ka luajtur, edhe pse do të kishte dashur që të gjente elizirin e përjetësisë, diçka që vetëm nëpër filma dhe përralla mund të përdoret… E megjithatë, ai SuperPipo Inzagi, nuk ka frikë të plaket dhe e bën me dëshirën dhe grintën që e karakterizon, sepse roli i tij i ri, trajner futbolli, është ndoshta ai që i përket më shumë dhe që e përfshin në stresin ditor. Kur Antonio Konte thoshte se nëse je trajner i një skuadre të madhe, nuk flen më si dikur, por ke shumë pak orë gjumë në dispozicion, ndoshta Pipo nuk besonte edhe aq. Por, tani që po e provon në lëkurë, e ka kuptuar se të drejtosh një skuadër të madhe s’është e lehtë, përkundrazi. E megjithatë, Inzagi e ka të qartë se s’mund të ketë më shumë kohë të lirë. “E di që gjërat ndryshojnë kur bëhesh trajner, por gjithçka e bëj me dëshirë dhe, nëse doni të dini, jam i lumtur që vetëm se stërvis Milanin mund të kem shumë më pak kohë në dispozicion. Gjumi? Më i pakët tani se kur isha lojtar, por do të vazhdoj kështu deri sa të rikthej Milanin aty ku i takon dhe aty ku historia e këtij klubi e meriton”.
Objektivi – Duke folur për objektivin e këtij sezoni, Inzagi është ndalur tek rikthimi në Champions, pra tek tre vendet e para, por edhe fitoren e Kupës së Italisë. Ky i këtij viti është sezoni i parë në dekadën e fundit që Milani nuk arriti të kualifikohej dot në Kupat e Europës, teksa në 15 vitet e fundit kuqezinjtë kanë arritur të marrin pjesë 13 herë në kompeticionin më madhor për klube Uefa Champions League. “Një klub si Milani nuk mund të qëndrojë jashtë Kupave të Europës, kështu që para së gjithash ne duhet të bëjmë më mirë se sezonin e kaluar, për të fituar konkurrencën me disa klube të tjera përsa i përket kualifikimit në kompeticionet europiane. A do ta snobojmë Kupën e Italisë këtë sezon siç ka bërë shpesh skuadra jonë në vitet fundit? Absolutisht jo, këtë sezon Kupa e Italisë është Championsi ynë. Kjo gjë duhet të jetë mëse e qartë edhe për futbollistët e mi. Të fitosh një trofe është gjithmonë e rëndësishme sidomos në një moment si ky ku ndodhemi ne”.
Sulmi e mbrojtja – Milani dhe Juventusi janë dy skuadrat që kanë realizuar më shumë gola në 5-javët e para të Serisë A, plot 13. Sipas Inzagit, dërgimi i topit në rrjetë me lehtësi është diçka pozitive për skuadrën e tij, por Milani duhet të përmirësohet në mbrojtje pasi deri tani ka pësuar gjithsej 9 gola. “Unë dua të shoh në fushë një skuadër kompetitive që nuk i lejon shumë hapësira kundërshtarit dhe që pëson pak gola. Në të njëjtën kohë më pëlqen shumë edhe futbolli ofensiv dhe jam i lumtur që jemi ne një nga dy skuadrat që kanë realizuar më shumë në këtë fillim sezoni. Jam në pritje që ti kem të gjithë mbrojtësit e qëndrës në formën më të mirë dhe kur të vijë ky moment mendoj se nuk do të hasim vështirësi të mëdha prapa”.
Tifozët – Më pas, SuperPipo Inzagi ka folur edhe për tifozët dhe raportin me ata: “Eshtë i shkëlqyer, por duhet të vazhdojmë misionin tonë për t’i rifituar, sepse kanë vuajtur shumë këto vitet e fundit dhe s’janë mësuar ta shohin Milanin në këtë gjendje, pa fituar asgjë, larg luftës për titull dhe jo në Europë. Ndoshta, pikërisht për këtë arsye, për të rikthyer entuziazmin, klubi më zgjodhi mua”.
Skuadra ideale – Inzagi flet edhe për skuadrën që i pëlqen më shumë aktualisht: “Real Madridi është skuadra që më pëlqen më shumë. Motivi i parë për vlerësimin që kam për Karlo Ançelotin dhe më pas për aftësinë e tyre për të përdorur më shumë module duke qenë se duhet të lidhë bashkë lojtarë si Ronaldo, Benzema, Bejl dhe Hames Rodrigez, s’është e lehtë. Më pas vijnë Barcelona dhe Bajerni, që luajnë një futboll të bukur”.
El Sharaui – Diçka edhe për “Faraonin”, që po kalon një moment aspak të lehtë. Ja se si shprehet Inzagi: “Me Elshan kam një raport të sinqertë. Madje, nëse doni ta dini, zgjodhja skemën 4-3-3 pikërisht për cilësitë e tij dhe që për atë që mund të më japë. Bëri një ndeshje të madhe ndaj Lacios, më pas u dëmtua, por është vetëm fillimi. Aq më mirë që kam shumë alternativa”.
als_Latn als_Latn als_Latn als_Latn als_Latn als_Latn als_Latn